**ΕΛΛΗΝΙΚΗ ΔΗΜΟΚΡΑΤΙΑ**

**ΔΗΜΟΣ ΜΟΣΧΑΤΟΥ-ΤΑΥΡΟΥ**

**ΝΟΜΙΚΗ ΥΠΗΡΕΣΙΑ**

-----------

**Προς τον:**

**Κύριο Δήμαρχο, ως Πρόεδρο, και τα μέλη της Δημοτικής Επιτροπής του Δήμου Μοσχάτου-Ταύρου Αττικής.**

**ΚΟΙΝ:**

1. **Αντιδήμαρχο Οικονομικών.**
2. **Δ/νση Οικονομικών Υπηρεσιών.**

**Θέμα :** Λήψη απόφασης-εισήγηση στο Δημοτικό Συμβούλιο για την κατάρτιση ενδοδικαστικού συμβιβασμού κατ΄ άρθρο 126B’ του Κώδικα Διοικητικής Δικονομίας σχετικά με τη με αριθ. καταχ. ΑΓ 219/2023 αγωγή ενώπιον του Διοικητικού Εφετείου Πειραιά κατά του Δήμου Μοσχάτου-Ταύρου.

**Σχετ.** 1) Η με αριθ. ΠΟΕ 832/2023 Πράξη του κ. Προέδρου του Δ’ Τμήματος του Διοικητικού Εφετείου Πειραιά (αριθ. πρωτ. εισερχομένων στον Δήμο Μοσχάτου-Ταύρου 448/2024 ) .

2) Η από 10.4.2023 με αριθ. καταχ. ΑΓ 219/2023 αγωγή της εταιρείας περιορισμένης ευθύνης με την επωνυμία «………...», που εδρεύει στο Κ. και εκπροσωπείται νόμιμα κατά του Δήμου Μοσχάτου-Ταύρου.

3) Η με αριθμ. πρωτ. 17899/2021 σύμβαση συντήρησης παιδικών χαρών ποσού 73.623,39 ευρώ (συμπεριλαμβανομένου ΦΠΑ 24%), μεταξύ του Δημάρχου Μοσχάτου –Ταύρου, νόμιμου εκπροσώπου του Δήμου Μοσχάτου-Ταύρου ως αναθέτουσας αρχής και της εταιρείας περιορισμένης ευθύνης με την επωνυμία «………….» ως αναδόχου.

4) Το με αρ. 1.821/2022 χρηματικό ένταλμα της Οικονομικής Υπηρεσίας του Δήμου Μοσχάτου-Ταύρου ποσού 73.617,88 ευρώ συμπεριλαμβανομένου ΦΠΑ 24% με δικαιούχο την ενάγουσα εταιρεία και αιτία πληρωμής : συντήρηση παιδικών χαρών (αριθ. συμβ. 17899/2021), καθώς και τα εκδοθέντα από την ενάγουσα εταιρεία στο πλαίσιο εκτέλεσης της εν λόγω (με αριθ. 17899/2021) σύμβασης τιμολόγια με αριθμούς: ΤΠΥ-Α-000102/15.12.2021, ΤΠΥ-Α-000117/9.2.2022 , ΤΠΥ-Α-000123/14.3.2022, ΤΠΥ-Α-000139/20.4.2022, ΤΠΥ-Α-000151/23.5.2022, ΤΠΥ-Α-000159/9.6.2022, ΤΠΥ-Α-000195/4.11.2022, ΤΠΥ-Α-000198/4.11.2022, 000156/23.5.2022, 000160/9.6.2022.

5) Τα έγγραφα της Διεύθυνσης Πρασίνου και Κηποτεχνίας του Δήμου με θέμα: «έγκριση εκτέλεσης εργασιών» με αρ. πρωτ. 19594/30.11.2021, 1933/4.2.2022, 4330/11.3.2022, 7275/18.4.2022, 8855/13.5.2022, 10205/1.6.2022, 13033/13.7.2022, 16054/14.9.2022, σχετικά με την εν λόγω 17899/2021 σύμβαση, τα οποία απευθύνθηκαν προς την ενάγουσα εταιρεία ,κοινοποιούμενα στη Διεύθυνση Οικονομικών Υπηρεσιών του Δήμου.

6)Το με αρ. 5116/14-3-2023 έγγραφο της Δ/νσης Πρασίνου και Κηποτεχνίας με θέμα «χορήγηση βεβαίωσης καλής εκτέλεσης υπηρεσίας» , που υπογράφεται από την αναπληρώτρια Διευθύντρια Τσιακάλου Κωνσταντούλα και με το οποίο βεβαιώνεται ότι “η εταιρεία ………….., ανάδοχος για την εκτέλεση της υπηρεσίας με κεφαλίδα “Παροχή υπηρεσίας συντήρησης παιδικών χαρών Δήμου Μοσχάτου-Ταύρου”, ποσού 73.623,39 ευρώ (συμπεριλαμβανομένου Φ.Π.Α 24% ) για το έτος 2021-2022, την ολοκλήρωσε τηρώντας όλες τις συμβατικές υποχρεώσεις της, όπως αυτές απορρέουν από τη με αρ. πρωτ. 17899/5-11-2021 σύμβαση η οποία υπεγράφη μεταξύ της ανωτέρω εταιρείας και του Δήμου Μοσχάτου – Ταύρου”.

7) έγγραφο με αρ. πρωτ. 20092/2022 της αναπληρώτριας προϊσταμένης λογιστηρίου του Δήμου για τη διαφωνία σε σχέση με την εξόφληση του χρηματικού εντάλματος 1821/22 ποσού 73.617,88 ευρώ λόγω σφαλμάτων εκ μέρους των Υπηρεσιών του Δήμου κατά την ακολουθούμενη διαδικασία σύναψης της σύμβασης.

**ΓΝΩΜΟΔΟΤΗΣΗ**

Της δικηγόρου του Δήμου Μοσχάτου – Ταύρου Ευγενίας Β. Παπαθεοδώρου.

**Κύριε Δήμαρχε- Πρόεδρε της Δημοτικής Επιτροπής ,**

**Ι.** Σας γνωρίζω τα εξής σχετικά με το θέμα της κατάρτισης ενδοδικαστικής συμβιβαστικής επίλυσης της διαφοράς με την εταιρεία με την επωνυμία «………….» :

**1.** Η εταιρεία περιορισμένης ευθύνης με την επωνυμία «…………….» , όπως νόμιμα εκπροσωπείται *,έ*χει ασκήσει κατά του Δήμου Μοσχάτου -Ταύρου την από 10.4.2023 με αριθ. καταχ. ΑΓ 219/2023 ενώπιον του Διοικητικού Εφετείου Πειραιά (σχετ. έγγραφο με αριθ. 2 ,που επισυνάπτεται) , με την οποία ζητά να υποχρεωθεί ο Δήμος, σε εκτέλεση της με αριθμ. πρωτ. 17899/2021 σύμβασης (σχετ. έγγραφο με αριθ. 3 ,που επισυνάπτεται) για τη συντήρηση παιδικών χαρών , άλλως κατά τις διατάξεις του αδικαιολόγητου πλουτισμού κατ' άρθρο 904 ΑΚ, **να της καταβάλει το συνολικό ποσό των εβδομήντα τριών χιλιάδων εξακοσίων δεκαεπτά ευρώ και οδόντα οκτώ λεπτών (73.617,88), συμπεριλαμβανομένου ΦΠΑ 24%**, με τον νόμιμο τόκο υπερημερίας από την επομένη της έκδοσης και κατάθεσης εκάστου σχετικώς εκδοθέντος τιμολογίου , άλλως από την πάροδο της προθεσμίας των τριάντα ημερών της παραγρ. Ζ5 του ν. 4152/2013, άλλως από την επομένη της επίδοσης της αγωγής και μέχρι την ολοσχερή εξόφληση, καθώς και να καταδικασθεί ο Δήμος στη δικαστική της δαπάνη και στην αμοιβή της πληρεξουσίας δικηγόρου της.

**2.** Η ανάδοχος εταιρεία εξέδωσε τα προβλεπόμενα από τον νόμο φορολογικά παραστατικά ,ήτοι τα τιμολόγια παροχής υπηρεσιών , που αναφέρει στην ένδικη αγωγή της και τα οποία κατατέθηκαν στον Δήμο , πλην όμως, δεν εξοφλήθηκαν. Συγκεκριμένα, εκδόθηκαν από την ενάγουσα εταιρεία στο πλαίσιο εκτέλεσης της εν λόγω (με αριθ. 17899/2021) σύμβασης τα τιμολόγια με αριθμούς : ΤΠΥ-Α-000102/15.12.2021, ΤΠΥ-Α-000117/9.2.2022 , ΤΠΥ-Α-000123/14.3.2022, ΤΠΥ-Α-000139/20.4.2022, ΤΠΥ-Α-000151/23.5.2022, ΤΠΥ-Α-000159/9.6.2022, ΤΠΥ-Α-000195/4.11.2022,ΤΠΥ-Α-000198/4.11.2022,000156/23.5.2022,000160/9.6.2022 (σχετικά έγγραφα με αρ. 4α, β,γ,δ,ε,στ,ζ,η,θ,ι, που επισυνάπτονται ). Ακολούθως εκδόθηκε από την οικονομική Υπηρεσία του Δήμου το με αρ. 1.821/2022 χρηματικό ένταλμα ποσού 73.617,88 ευρώ συμπεριλαμβανομένου ΦΠΑ 24% με δικαιούχο την ενάγουσα εταιρεία και αιτία πληρωμής : συντήρηση παιδικών χαρών (αριθ. συμβ. 17899/2021), το οποίο όμως δεν εξοφλήθηκε (σχετικό έγγραφο με αρ. 4 που επισυνάπτεται ). Στο με αρ. πρωτ. 20092/2022 έγγραφο της αναπληρώτριας προϊσταμένης λογιστηρίου του Δήμου (σχετικό έγγραφο με αριθ. 7) διατυπώνεται διαφωνία για την εξόφληση του χρηματικού εντάλματος 1821/22 ποσού 73.617,88 ευρώ λόγω σφαλμάτων εκ μέρους των Υπηρεσιών του Δήμου κατά την ακολουθούμενη διαδικασία σύναψης της σύμβασης. Κατόπιν *της ως* άνω διαφωνίας το επίμαχο ένταλμα παρέμεινε ανεξόφλητο.

**3.** Μετά την εξέλιξη αυτή η ανάδοχος εταιρεία άσκησε κατά του Δήμου Μοσχάτου-Ταύρου την ως άνω αγωγή (σχετ. αρ. 2) ενώπιον του Διοικητικού Εφετείου Πειραιά, με την οποία ζητά να της καταβληθεί το ποσό των 73.617,88 ευρώ (συμπεριλαμβανομένου ΦΠΑ 24%), με τον νόμιμο τόκο υπερημερίας κατά τα αναφερόμενα παραπάνω στην παραγρ. Ι.1. και τα δικαστικά της έξοδα .

**ΙΙ.1.** Ο Πρόεδρος του Δ’ Τμήματος Συνεδριάσεων του Διοικητικού Εφετείου Πειραιά με τη με αριθ. ΠΟΕ 832/2023 πράξη του (σχετ. αρ. 1 ,που επισυνάπτεται ) κάλεσε τα διάδικα μέρη, δηλαδή τόσο τον Δήμο, όσο και την ενάγουσα εταιρεία, να προσκομίσουν στη Γραμματεία του Δικαστηρίου *«όλα τα αναγκαία στοιχεία για την επίλυση της διαφοράς»*, κατά τα οριζόμενα στις διατάξεις του άρθρου 126Β΄, παραγ. 2 του Κ.Δ.Δ. (ν. 2717/1999 , όπως ισχύει ) για τη συμβιβαστική επίλυση της διαφοράς σε Συμβούλιο.

**2.** **Σε σχέση με την προσήκουσα και κατά τα συμφωνηθέντα εκτέλεση των υποχρεώσεων της ενάγουσας εταιρείας και την ανεπιφύλακτη εκ μέρους του Δήμου παραλαβή των σχετικών εκδοθέντων τιμολογίων και πιστοποίηση των υπηρεσιών της ενάγουσας** επισημαίνεται ότι :

Α) Από τη Διεύθυνση Πρασίνου και Κηποτεχνίας του Δήμου εκδόθηκαν και απευθύνθηκαν προς την ενάγουσα εταιρεία ,κοινοποιούμενα στη Διεύθυνση Οικονομικών Υπηρεσιών του Δήμου τα έγγραφα με θέμα : «**έγκριση εκτέλεσης εργασιών**» με αρ. πρωτ. 19594/30.11.2021, 1933/4.2.2022, 4330/11.3.2022, 7275/18.4.2022,8855/13.5.2022,10205/1.6.2022,13033/13.7.2022,16054/14.9.2022, σχετικά με την εν λόγω 17899/2021 σύμβαση (σχετ. με αριθ. 5 α, β, γ,δ,ε,στ,ζ,η) .

Β) Επιπροσθέτως, με το με αρ. 5116/14-3-2023 έγγραφο της Δ/νσης Πρασίνου και Κηποτεχνίας με θέμα «χορήγηση βεβαίωσης καλής εκτέλεσης υπηρεσίας» , που υπογράφεται από την αναπληρώτρια Διευθύντρια Τσιακάλου Κωνσταντούλα , **βεβαιώνεται** ότι “η εταιρεία «……………», ανάδοχος για την εκτέλεση της υπηρεσίας με κεφαλίδα “Παροχή υπηρεσίας συντήρησης παιδικών χαρών Δήμου Μοσχάτου-Ταύρου”, ποσού 73.623,39 ευρώ (συμπεριλαμβανομένου Φ.Π.Α 24% ) για το έτος 2021-2022, **την ολοκλήρωσε τηρώντας όλες τις συμβατικές υποχρεώσεις της, όπως αυτές απορρέουν από τη με αρ. πρωτ. 17899/5-11-2021 σύμβαση** η οποία υπεγράφη μεταξύ της ανωτέρω εταιρείας και του Δήμου Μοσχάτου – Ταύρου” (σχετικό έγγραφο που επισυνάπτεται με αριθ. 6).

**3.** Εξάλλου η ενάγουσα εταιρεία κατά το στάδιο των διαπραγματεύσεων προς τον σκοπό διερεύνησης της προοπτικής συμβιβαστικής επίλυσης της διαφοράς δήλωσε μέσω της πληρεξουσίας δικηγόρου της Μαρίνας Γαλανοπούλου , η οποία υπογράφει την πιο πάνω αγωγή , ότι προς τον σκοπό συμβιβαστικής επίλυσης της διαφοράς παραιτείται από το δικαίωμά της να αναζητήσει την επιδίκαση τόκων υπερημερίας και δικαστικής δαπάνης και δέχεται συμβιβαστικώς να της καταβληθεί ατόκως μόνο το οφειλόμενο κεφάλαιο , δήλωση την οποία θα επαναλάβει και κατά τη συνάντηση με τον εισηγητή Δικαστή ,προκειμένου να καταχωρηθεί στα τηρούμενα πρακτικά και την απόφαση που ακολούθως θα εκδοθεί .

**ΙΙΙ. 1.** Το άρθρο 871 του ΑΚ ορίζει ότι *:«με τη σύμβαση του συμβιβασμού οι συμβαλλόμενοι διαλύουν με αμοιβαίες υποχωρήσεις μία φιλονικία τους ή μια αβεβαιότητα για κάποια έννομη σχέση. Με αβέβαιη σχέση εξομοιώνεται και η επισφαλής απαίτηση».* Από τη διάταξη αυτή προκύπτει ότι:

**α)** Ο συμβιβασμός αποτελεί αμφοτεροβαρή σύμβαση, βασική προϋπόθεση για τη σύναψη της οποίας αποτελεί η αμοιβαία υποχώρηση των μερών.

**β)** Για την κατάρτιση της σύμβασης του συμβιβασμού απαιτείται πρόταση του ενός από τα μέρη να διαλύσουν με αμοιβαίες υποχωρήσεις έριδα ή αβεβαιότητα για κάποια έννομη σχέση και αποδοχή της πρότασης από το άλλο μέρος . Για την κατάρτιση του συμβιβασμού αρκεί να συνάγεται η βούληση των μερών για την επιδίωξή του από το περιεχόμενο της σύμβασης, χωρίς να είναι αναγκαία η πανηγυρική διατύπωση του σχετικού όρου. Το χαρακτηριστικό αυτό δεν λαμβάνεται με τη στενή τεχνική έννοια του όρου, αλλά με την ευρεία έννοια των συναλλαγών. Δεν είναι απαραίτητο έτσι να αφορά η παραίτηση ή υποχώρηση ένα μέρος της εκκρεμούς σχέσεως. Αρκεί ότι ο διάδικος ή το ένα συμβαλλόμενο μέρος προβαίνει σε μία υποχώρηση, γιατί σε αντίστοιχη υποχώρηση προβαίνει και το άλλο συμβαλλόμενο μέρος. Η υποχώρηση, στην οποία προβαίνει το ένα μέρος, δεν είναι απαραίτητο να είναι ισάξια προς την υποχώρηση του άλλου μέρους.

**2. α)**Η σύμβαση του συμβιβασμού, αν γίνει στο πλαίσιο εκκρεμούς αγωγής ενώπιον του Διοικητικού Εφετείου υπό τους όρους του άρθρου 126Β’ παρ. 2 του ΚΔΔ ( ν. 2717/1999 , όπως ισχύει ) αποτυπώνεται στα πρακτικά που τηρούνται από τον γραμματέα και υπογράφονται από τους εκπροσώπους των διαδίκων ,τον εισηγητή δικαστή και τον γραμματέα .Εφόσον συνταχθεί πρακτικό συμβιβασμού , η υπόθεση εισάγεται στο συμβούλιο για την έκδοση απόφασης ,με την οποία επιλύεται συμβιβαστικά η διαφορά .Η απόφαση ενδοδικαστικής επίλυσης έχει τα αποτελέσματα αμετάκλητης δικαστικής απόφασης και συνιστά εκτελεστό τίτλο.

**β)** Τέλος, με βάση τη διάταξη του άρθρου 72  παρ. 1 περ. ι΄ του ν. 3852/2010, όπως ισχύει , : *«Η Οικονομική Επιτροπή…. ι... Αποφασίζει τον συμβιβασμό ή την κατάργηση δίκης που έχει ως αντικείμενο μέχρι ποσό έως εξήντα χιλιάδες (60.000) ευρώ πλέον ΦΠΑ. Όταν το αντικείμενο της δίκης είναι άνω του ποσού αυτού, τότε εισηγείται τη λήψη απόφασης από το δημοτικό συμβούλιο…Η απόφαση της Οικονομικής Επιτροπής για τις περιπτώσεις των προηγουμένων εδαφίων, λαμβάνεται ύστερα από γνωμοδότηση δικηγόρου, η έλλειψη της οποίας συνεπάγεται ακυρότητα της σχετικής απόφασης…»,* ενώ, σύμφωνα με το άρθρο 74 Α του ν. 3852/2010, όπως ισχύει *: «Από την αυτοδιοικητική περίοδο που άρχεται την 1η.1.2024, όπου στην κείμενη νομοθεσία γίνεται αναφορά ή παραπομπή στη οικονομική επιτροπή, την επιτροπή ποιότητας ζωής και την εκτελεστική επιτροπή των δήμων, καθώς και στις αρμοδιότητες αυτών, εφεξής νοείται η δημοτική επιτροπή, η οποία ασκεί τις αρμοδιότητες αυτές*».

**ΙV. Ενόψει των προαναφερομένων και λαμβάνοντας ιδιαιτέρως υπόψη:**

**α)** ότι το αντικείμενο της με αριθ. πρωτ.17899/2021σύμβασης συντήρησης παιδικών χαρώνεκτελέστηκε και ολοκληρώθηκε προσηκόντως σύμφωνα με τους όρους της σύμβασης , πιστοποιήθηκε από τον Δήμο η καλή εκτέλεση της υπηρεσίας και τα σχετικώς εκδοθέντα τιμολόγια παρελήφθησαν από τον Δήμο ανεπιφυλάκτως, συνεπώς ο Δήμος έχει σύμφωνα με τη σύμβαση και τον νόμο την υποχρέωση να καταβάλει **το αιτούμενο με την αγωγή ανεξόφλητο συμβατικό αντάλλαγμα , ανερχόμενο στο ποσό των εβδομήντα τριών χιλιάδων εξακοσίων δεκαεπτά ευρώ και οδόντα οκτώ λεπτών (73.617,88), συμπεριλαμβανομένου ΦΠΑ 24%** ,

**β)** ότι για την επιδίωξη εκ μέρους του προμηθευτή της πληρωμής του μετά την έκδοση πρωτοκόλλου οριστικής παραλαβής των υπό προμήθεια ειδών ή των παρεχομένων υπηρεσιών με βάση το σχετικώς εκδοθέν τιμολόγιο στο πλαίσιο εκτέλεσης συναφθείσας σύμβασης, ο προμηθευτής δικαιούται να ασκήσει ευθεία αγωγή αποζημίωσης ( κατά το άρθρ. 2 παρ. 2 ν. 1406/83 ) για την ικανοποίηση της απαίτησης επί του συμβατικού τιμήματος και σε κάθε περίπτωση για την αποκατάσταση της ζημίας από τη μη πληρωμή , η δε αγωγή εκδικάζεται σε πρώτο και τελευταίο βαθμό από το Διοικητικό Εφετείο.

Στην υπό κρίση περίπτωση που αφορά η ένδικη αγωγή η καλή εκτέλεση των συμβατικών υπηρεσιών πιστοποιήθηκε από τον Δήμο και τα σχετικώς εκδοθέντα τιμολόγια παρελήφθησαν ανεπιφυλάκτως, κατά τούτο οφείλεται από τον Δήμο το ποσό που ζητείται με την ένδικη αγωγή και έχω τη γνώμη ότι δεν στοιχειοθετούνται βασίμως ισχυρισμοί αμφισβήτησης του παραδεκτού και της νομικής ή ουσιαστικής βασιμότητας της απαίτησης της ενάγουσας εταιρείας .

**γ)** ότι εάν ο Δήμος υποχρεωθεί στην καταβολή του ως άνω οφειλομένου ποσού μετά από την έκδοση δικαστικής απόφασης (κατόπιν ενδεχόμενης εκδίκασης και ευδοκίμησης της ένδικης αγωγής) θα επιβαρυνθεί περαιτέρω με τον νόμιμο τόκο υπερημερίας και τη δικαστική δαπάνη ,

**δ)** ότιστην περίπτωση επίτευξης ενδοδικαστικής επίλυσης της διαφοράς σε Συμβούλιο κατ΄ άρθρο 126B’ του Κώδικα Διοικητικής Δικονομίας και σύμφωνα με τα προαναφερόμενα ο Δήμος θα καταβάλει μόνο το κεφάλαιο της απαίτησης ατόκως ,

έχω τη γνώμη ότι η ενδοδικαστική επίλυση της διαφοράς κατ΄ άρθρο 126B’ παρ. 2 του Κώδικα Διοικητικής Δικονομίας τυγχάνει επωφελέστερη για τον Δήμο σε σχέση με ενδεχόμενη μετά από αντιδικία καταδίκη του Δήμου στην καταβολή του συμφωνηθέντος και οφειλομένου ποσού με τον νόμιμο τόκο υπερημερίας και τη δικαστική δαπάνη .

**V.** Εφόσον η Δημοτική Επιτροπή με βάση τα στοιχεία του φακέλου θεωρήσει επωφελή για τον Δήμο την επίτευξη συμβιβαστικής επίλυσης της διαφοράς με την ως άνω ενάγουσα εταιρεία , έχει τη δυνατότητα **να λάβει απόφαση για την κατάρτιση ενδοδικαστικής επίλυσης της διαφοράς κατ΄ άρθρο 72 παρ. 1 περ. ι’ του ν. 3852/2010,όπως ισχύει και να εισηγηθεί, με την ίδια απόφαση της τη λήψη από το Δημοτικό Συμβούλιο της οριστικής απόφασης για :** **1)** την έγκριση της κατάρτισης ενδοδικαστικής επίλυσης της διαφοράς, κατ΄άρθρο 72  παρ. 1 περ. ι΄ του ν. 3852/2010 ,όπως ισχύει , με την έκδοση σχετικής απόφασης του Τριμελούς Διοικητικού  Εφετείου Πειραιά (Δ΄ Τμήμα) σε Συμβούλιο (κατ΄ άρθρο 126B’ παρ. 2 του Κώδικα Διοικητικής Δικονομίας) **με την καταβολή προς την ενάγουσα εταιρεία μόνο του ποσού των εβδομήντα τριών χιλιάδων εξακοσίων δεκαεπτά ευρώ και οδόντα οκτώ λεπτών (73.617,88) (συμπεριλαμβανομένου ΦΠΑ 24%), που αντιστοιχεί στο αγωγικό κονδύλιο του κεφαλαίου της απαίτησης ατόκως και με συμψηφισμό της δικαστικής δαπάνης** και **2)** την παροχή της ειδικής εντολής, του δικαιώματος και της πληρεξουσιότηταςστους έμμισθους Δικηγόρους του Δήμου Μοσχάτου–Ταύρου  Ηλία  Ν. Μπιζάνη (Α.Μ.: 10627/ Δ.Σ.Α.) και Ευγενία Β. Παπαθεοδώρου (Α.Μ.: 20019/Δ.Σ.Α.), προκειμένου από κοινού ή καθένας χωριστά, να παραστούν ενώπιον της κ. Εφέτη - Εισηγητή του πιο πάνω Δικαστηρίου και να υπογράψουν το σχετικό πρακτικό της ενδοδικαστικής συμβιβαστικής  επίλυσης της διαφοράς, η οποία  θα ανάγεται στην υποχρέωση του Δήμου Μοσχάτου –Ταύρου για καταβολή στην παραπάνω ενάγουσα εταιρεία μόνο του αιτούμενου από αυτήν κεφαλαίου ύψους εβδομήντα τριών χιλιάδων εξακοσίων δεκαεπτά ευρώ και οδόντα οκτώ λεπτών (73.617,88), συμπεριλαμβανομένου ΦΠΑ 24%, ατόκως και με συμψηφισμό της δικαστικής δαπάνης με σκοπό την έκδοση στη συνέχεια της σχετικής απόφασης του Τριμελούς Διοικητικού Εφετείου Πειραιά (σε Συμβούλιο), η οποία θα έχει τα αποτελέσματα της αμετάκλητης δικαστικής απόφασης και θα συνιστά εκτελεστό τίτλο.

**Μοσχάτο, 29/2/2024**

**Η δικηγόρος του Δήμου**

**Ευγενία Β. Παπαθεοδώρου**